Ва ўмовах інфармацыйнага грамадства адной з эфектыўных тэхналогій з’яўляецца інтэрактыўнае навучанне з выкарыстаннем ІКТ, якое накіравана на фарміраванне актыўнай, дзейснай, творчай, канкурэнтаздольнай асобы. Інтэрактыўныя тэхналогіі — гэта не проста працэс узаемадзеяння настаўніка і навучэнца, гэта новая ступень арганізацыі вучэбнага працэсу, неад’емным элементам якога выступае спецыяльнае абсталяванне: інтэрактыўныя дошкі, прыстаўкі, праектары, дакумент-камеры і г.д. Роля настаўніка, які выкарыстоўвае інтэрактыўныя тэхналогіі, зводзіцца не столькі да простага выкладання матэрыялу, колькі да ўмення накіраваць пазнавальныя здольнасці навучэнцаў у патрэбнае рэчышча. Навучэнец атрымлівае веды не ў выглядзе гатовай сістэмы, а ў працэсе ўласнай актыўнасці.